Osakekauppa heinäkuussa: Usko Nokian tuloskasvuun on koetuksella - Nordnet Blogi
Yksityissijoittajien tavallisimmin käyttämien online-välittäjien (Nordnet, FIM, Nordea ja Pohjola) kautta tehtyjen osakekauppojen euromääräinen vaihto laski heinäkuussa 50,7 prosenttia edellisvuoden vastaavaan ajanjaksoon verrattuna. Myös Helsingin pörssin yhteenlaskettu vaihto putosi 12,8 prosenttia vuodentakaisesta heinäkuusta. Online-välittäjien kauppamäärät kutistuivat edelliskuusta euroissa mitattuna 27,3 prosenttia. Koko pörssin osalta kauppamäärät hiipuivat euroissa 2,1 prosenttia.
Edellisvuoden vertailukaudesta koko pörssin kauppojen kappalemäärät laskivat 7,1 prosenttia. Yksityissijoittajien kauppoja toteutettiin 13,0 prosenttia viime vuoden heinäkuuta vähemmän. Koko pörssin kappalemääräinen kauppamäärä piristyi viime kuusta 16,1 prosenttia. Yksityissijoittajilla kappalemääräisen kaupankäyntitahdin osalta koettiin vilkastumista kesäkuusta 15,6 prosenttia.
Heinäkuussa nähtiin 61 miljoonan euron nettomyynnit
Kuluvan vuoden alkupuoliskolla suomalaiset piensijoittajat nettomyivät osakkeita kuukausitasolla tarkasteltuna vain toukokuussa. Muutoin koko alkuvuotta on leimannut erittäin positiivinen ostovire. Vastikään alkanut vuoden jälkipuolisko kuitenkin käynnistyi heinäkuussa mollivoittoisissa markkinatunnelmissa piristyen kuitenkin loppukuuta kohti. Piensijoittajat eivät päättyneen kuukauden aikana tankanneet suuressa kuvassa tuntuvia määriä lisää yhdenkään Helsingin pörssin yhtiön osakkeita. Yhtiön omaan kokoluokkaan nähden ainoastaan luisuun lähteneen Finnairin osakkeen osto- ja vaihtomäärien voidaan kuvailla olevan huomattavia.
Kesälomakaudella ilmenevä osakemyyntihalukkuus selittynee sijoittajien käteisen tarpeen sesonkiluontoisella kasvulla. Suomen ja maailmantalouden positiivinen vire yhdistettynä edelleen vaatimattomiin talletuskorkoihin palauttanee suomalaisten piensijoittajien osakekaupankäynnin jo elokuun aikana ostomoodiin.
Tuloskatsaukset johtivat osakemyyntiaaltoon
Yleisesti Helsingin pörssin meneillään olevaa tuloskautta on kommentoitu vaatimattomaksi erityisesti tuloskehityksen osalta. Heinäkuun aikana suomalaiset piensijoittajat tyhjensivät salkuistaan varsinkin Nokiaa vaisun tulosraportin jälkeen. Monen usko Nokian tulostrendin kohenemiseen horjuu yritysjohdon jatkuvista vakuutteluista huolimatta. Nokian ohella myös lähelle kaikkien aikojen korkeinta kurssinoteeraustaan kohonnutta Konetta laitettiin ahkerasti myyntiin. Kone-myynnit ovat käytännössä voittojen kotiutuksia, koska juuri kukaan ei ole voinut hankkia Kone-omistustaan nykyhintatasoa korkeammalla kurssitasolla.
Lisäksi puolivuosituloksistaan piristymisen kokeneiden Orionin ja Nordean osakkeita myytiin suuria määriä. Kumpikin yhtiö oli alkuvuoden aikana suomalaisten piensijoittajien ostosuosiossa, joten tältäkin osin kyse on pitkälti pikavoittojen varmistamisesta.
Taulukko 3. Online-välittäjien 10 ostetuinta ja myydyintä osaketta – heinäkuu 2018 (*
Stora Enso R 10 350 264 Nokia -35 373 228
Finnair 8 411 567 Kone -30 370 916
Wärtsilä 6 461 340 Orion B -23 530 003
Cargotec 5 024 075 Nordea -17 361 468
Huhtamäki 2 939 960 Outokumpu -9 092 493
Sanoma 2 694 153 Nokian Renkaat -5 673 175
Citycon 1 622 432 Caverion -5 159 522
Technopolis 1 119 677 Amer Sports -4 259 490
Stora Enso A 958 919 Outotec -3 570 990
Atria 756 913 Valmet -1 257 024
Katso top-listat myös rahastojen, ETF:ien ja Shareville-sijoittajien osalta tästä.
kuukausikatsaus kuukausitiedoteote